ශ්‍රී ලංකා ප්‍රජාතාන්ත්‍රික සමාජවාදී ජනරජයේ
පාර්ලිමේන්තුව
2014 අංක 19 දරන කුමාරසිරි හෙට්ටිගේ පදනම
(සංස්ථාගත කිරීමේ) පනත

[සහතිකය සටහන් කළේ 2014 ජුනි මස 17 වන දින]
ආණ්ඩුවේ නියමය පරිදි මුද්‍රණය කරන ලදී.
2014 ජුනි මස 20 වන දින ශ්‍රී ලංකා ප්‍රජාතාන්ත්‍රික සමාජවාදී ජනරජයේ
ගැසට් පත්‍රයේ II වන කොටසේ අතිරේකයක් වශයෙන් පළ කරන ලදී.

2014 අංක 19 දරන කුමාරසිරි හෙට්ටිගේ පදනම
(සංස්ථාගත කිරීමේ) පනත
කුමාරසිරි හෙට්ටිගේ පදනම සංස්ථාගත කිරීම
සඳහා වූ පනතකි.

“කුමාරසිරි හෙට්ටිගේ පදනම” යනුවෙන් හඳුන්වනු ලබන සහ සඳහන්
කරනු ලබන පදනමක්, එකී පදනමේ සාමාජිකයන් එකඟ වූ රීති
වලට අනුව, එකී පදනමට සම්බන්ධ සියලු පරමාර්ථ හා ඊට අදාළ
කාරණා එලදායී ලෙස ක්‍රියාත්මක කිරීමේ හා කරගෙන යාමේ
කාර්යය සඳහා මෙතෙක් කල් ශ්‍රී ලංකාවේ පිහිටුවා තිබූ හෙයින් ද:
එකී පදනම පිහිටුවනු ලැබුවේ යම් පරමාර්ථ සහ කාරණා සඳහා ද,
ඒ පරමාර්ථ සහ කාරණා මෙතෙක් කල් එකී පදනම විසින් සාර්ථකව
ක්‍රියාත්මක කර සහ ඉටු කර ඇති හෙයින් සහ එකී පදනම
සංස්ථාගත කරනු ලැබීම සඳහා ඉල්ලීමක් කර ඇති බැවින් ද එකී
ඉල්ලීම ඉටුකිරීම මහජන යහපත වන හෙයින් ද:

ශ්‍රී ලංකා ප්‍රජාතාන්ත්‍රික සමාජවාදී ජනරජයේ පාර්ලිමේන්තුව
විසින් මෙසේ පනවනු ලැබේ :—
1. මේ පනත 2014 අංක 19 දරන කුමාරසිරි හෙට්ටිගේ පදනම
(සංස්ථාගත කිරීමේ) පනත යනුවෙන් හඳුන්වනු ලැබේ.

2. (1) මෙම පනත ක්‍රියාත්මකවීම ආරම්භවන දින සිට සහ ඉන්
පසුව (මෙහි මින් මතු “පදනම” යනුවෙන් සඳහන් කරනු ලබන)
කුමාරසිරි හෙට්ටිගේ පදනමේ දැනට සාමාජිකයන් වශයෙන් සිටින
තාක් තැනැත්තන් සහ මෙයින් සංස්ථාපනය කරනු ලබන සංස්ථාවට
සාමාජිකයන් වශයෙන් මින්මතු බඳවාගනු ලබන තැනැත්තන් (මෙහි
මින් මතු “සංස්ථාව” වශයෙන් සඳහන් කරනු ලබන) “කුමාරසිරි
හෙට්ටිගේ පදනම” යන නාමය සහ අභිධානය යටතේ අවිච්ඡින්න
පැවැත්මක් ඇති සංස්ථාවක් විය යුතු ය. තව ද එකී නාමයෙන් ඒ
සංස්ථාව විසින් ද ඊට විරුද්ධව ද නඩු පැවරිය හැකි අතර,
පොදු මුද්‍රාවක් තබාගැනීමේ, එය පාවිච්චි කිරීමේ, ස්වකීය අභිමතය
පරිදි එය වෙනස් කිරීමේ ද පූර්ණ බලය හා අධිකාරය ඒ සංස්ථාවට
ඇත්තේ ය.

(2) සංස්ථාව 1980 අංක 31 දරන ස්වේච්ඡා සමාජ සේවා සංවිධාන
(ලියාපදිංචි කිරීම සහ අධීක්ෂණය) පනතේ අර්ථානුකූලව සහ එහි
කාර්ය සඳහා ස්වේච්ඡා සමාජ සේවා සංවිධානයක් ලෙස සලකනු
ලැබිය යුතු අතර එම පනතේ විධිවිධාන සංස්ථාවේ කටයුතු
කළමනාකරණය සහ ඒ සම්බන්ධයෙන් අදාළ විය යුතු ය.

(1) සංස්ථාව සංස්ථාපනය කරනු ලබන්නේ යම් පොදු
පරමාර්ථ සඳහා ද ඒ පොදු පරමාර්ථ පහත සඳහන් පරිදි විය යුතු
යයි මෙයින් ප්‍රකාශ කරනු ලැබේ:—
(අ) ශ්‍රී ලංකාවේ සියලු ප්‍රජාවන් අතර සාමය, හොඳහිත,
අවබෝධය හා සහයෝගය ප්‍රවර්ධනය කිරීම ;

(ආ) ආධාර ලැබීමට සුදුසු ළමුන්ට ස්වකීය අධ්‍යාපනය දිගටම
පවත්වාගෙන යාමට හැකිවන පරිදි මුල්‍යමය හෝ
අන්‍යාකාරයකින් පරිත්‍යාග, ත්‍යාග සහ ශිෂ්‍යත්ව ලබා දීම,
නොකඩවා පාසලට පැමිණීමට දිරි ගැන්වීම සහ ඔවුන්ගේ
අධ්‍යාපනික, සංස්කෘතික හා විද්‍යාත්මක කටයුතු දියුණු
කර ගැනීමට සහාය වීම ;

(ඇ) ශ්‍රී ලංකාවේ සියලු ප්‍රජාවන් අතර මානව හිමිකම්, මිනිස්
සාරධර්ම සහ මූලික නිදහස ප්‍රවර්ධනය කිරීම සහ
ප්‍රජාතන්ත්‍රවාදී අගයන් ප්‍රවර්ධනය කිරීම ;

(ඈ) විවිධ ජනවර්ග සහ ප්‍රජාවන් අතර එකමුතුකම ප්‍රවර්ධනය
කිරීම සහ නගාසිටුවීමේ අරමුණ ඇතිව සමාජ සහ
සංස්කෘතික කටයුතුවලට සහභාගිවීම සඳහා ඔවුන්
දිරිගැන්වීම ;

(ඉ) ශ්‍රී ලංකාවේ සියලු ප්‍රජාවන් අතර ඔවුන්ගේ ජීවිතවල
තත්ත්වය නගාසිටුවීම සඳහා මානුෂීය කටයුතු, ක්‍රීඩා,
සාහිත්‍ය, අධ්‍යාත්මික ක්‍රියාකාරකම් ප්‍රවර්ධනය කිරීම සහ
ඒ සඳහා දිරිගැන්වීම;

(ඊ) අදාළ ආයතනවල එකඟත්වය ඇතිව අදාළ ආයතන සමග
පහත සඳහන් කාරණාවල දී සහාය වීම—
(i) පුස්තකාල පිහිටුවා පවත්වාගෙන යාම ;

(ii) නවීන තාක්ෂණය භාවිතා කරමින් කෘෂිකාර්මික හා
ධීවර කටයුතු ප්‍රවර්ධනය කිරීම ;

(iii) විද්‍යා අධ්‍යාපනය වැඩිදියුණු කිරීම සඳහා තොරතුරු
තාක්ෂණික මධ්‍යස්ථාන පිහිටුවීම ;

(iv) උසස් අධ්‍යාපන ආයතන වැඩිදියුණු කිරීමට සහාය
වීම සහ අවශ්‍යතා ඇති සිසුන්ට උසස් අධ්‍යාපන
ලබා දීම මෙන්ම පර්යේෂණ කටයුතු සඳහා උනන්දු
කරවීම සහ ශිෂ්‍යත්ව ප්‍රදානය කිරීම ;

(v) ආබාධ සහිත තැනැත්තන්, දිළිඳු තැනැත්තන් ඇතුළු
සමාජයෙන් කොන්වී සිටින පිරිස් සහ කාන්තාවන්
හා ළමයින් ස්වකීය හැකියාවන් මුදුන්පත් කරගැනීම
සඳහා බලවත් කිරීම ; සහ

(vi) අධ්‍යාපනික, ආගමික, සංස්කෘතික සෞන්දර්ය සහ
ක්‍රීඩා පහසුකම් සංවර්ධනය කිරීම සහ විවිධ උත්සව
සහ තරඟ සංවිධානය කිරීම.

(2) මේ වගන්තියේ (1) වන උපවගන්තියේ නිශ්චිතව සඳහන්
කොට ඇති පරමාර්ථ ක්‍රියාවට නැංවීමේ දී වර්ගය, ආගම, භාෂාව,
කුලය, ස්ත්‍රී පුරුෂ භාවය, දේශපාලන මතය හෝ උපන් ස්ථානය
යන හේතු මත හෝ ඉන් කවර වූ හේතුවක් මත හෝ වෙනස්
කමකට හෝ විශේෂයකට හෝ භාජනය නොකර ක්‍රියාත්මක කිරීමට
සංස්ථාව සහතික විය යුතු ය.

4. ආණ්ඩුවේ හෝ පළාත් සභාවක ඕනෑම අමාත්‍යාංශයක් හෝ
දෙපාර්තමේන්තුවක් විසින් සමගාමීව පවත්වාගෙන යනු ලබන යම්
කාර්යයක් සහ සංස්ථාවේ කාර්යය අතර, කිසිදු ගැටුමක් නිර්මාණය
නොවන ආකාරයෙන් සංස්ථාවේ අරමුණු ක්‍රියාත්මක කළ යුතු ය.

5. (1) මේ පනතේ විධිවිධානවලට යටත් ව සංස්ථාවේ කටයුතු
කළමනාකරණය සහ පරිපාලනය, මේ පනතේ 7 වන වගන්තිය
යටතේ සාදනු ලබන සංස්ථාවේ රීති මගින් නිශ්චිතව ම දක්වනු
ලබන ධුර දරන්නන් යම් සංඛ්‍යාවකින් සමන්විත (මෙහි මින් මතු
"මණ්ඩලය” යනුවෙන් සඳහන් කරනු ලබන) අධ්‍යක්ෂ මණ්ඩලයක්
විසින් ක්‍රියාත්මක කළ යුතු ය.

(2) (අ) මෙම පනත ක්‍රියාත්මක වන දිනයට පෙරාතුවම වූ දිනයේ දී
පදනමේ මණ්ඩලයේ ධුර දරන නිලධරයන්, 7 වන වගන්තිය යටතේ
සාදනු ලබන රීති මගින් විධිවිධාන සලස්වා ඇති ආකාරයට සංස්ථාවේ
පළමු මණ්ඩලය පත් කරනු ලබන තෙක් හෝ තෝරා ගනු ලබන
තෙක් සංස්ථාවේ මණ්ඩලය වශයෙන් ක්‍රියාත්මක විය යුතු ය.

(ආ) මේ පනත ක්‍රියාත්මක වීම ආරම්භ වන දින සිට එක් අවුරුද්දක
කාලයක් ඇතුළත සංස්ථාවේ පළමු මණ්ඩලය පත් කිරීම හෝ
තෝරා පත් කිරීම කළ යුතු ය.

(3) (අ) අනුශාසකවරුන් හා උපදේශකවරුන් ද ඇතුළුව මණ්ඩලයේ
ධුර දරන සෑම නිලධරයකු ම වර්ෂ තුනක කාලයක් සඳහා පත් කර
ගත යුතු හෝ තෝරා පත් කරගත යුතු අතර, එම වර්ෂ තුනක
කාලසීමාව ඉකුත් වීමෙන් පසුව එම ධුර දරන නිලධරයා,
අනුශාසකවරයා හෝ උපදේශකවරයා නැවත පත්කර ගැනීම හෝ
තෝරා පත් කර ගැනීම සඳහා සුදුස්සකු විය යුතු ය.

(ආ) යම් ධුර දරන නිලධරයකු මියයාම, ඉල්ලා අස්වීම,
නොහැකියාවකට පත්වීම හෝ ධුරයෙන් ඉවත් කිරිම නිසා
පුරප්පාඩුවක් ඇතිවන අවස්ථාවක දී, මණ්ඩලය විසින් සංස්ථාවේ
රීති පිළිබඳ සැලකිල්ලට ගෙන එම පුරප්පාඩුව පිරවීම සඳහා යම්
තැනැත්තකු තෝරා පත් කරගත යුතු හෝ පත් කරගත යුතු ය.

(ඇ) (ආ) ඡේදය යටතේ තෝරා පත් කර ගනු ලබන හෝ පත් කර
ගනු ලබන තැනැත්තා ඔහු අනුප්‍රාප්ත වන සාමාජිකයාගේ ධුර කාලයෙන්
ඉකුත් නොවී ඇති කාලය සඳහා ධුර දරනු ලැබිය යුතු ය.

6. මේ පනතේ හෝ වෙනත් යම් ලිඛිත නීතියක විධිවිධානවලට
යටත්ව සංස්ථාවේ පරමාර්ථ හෝ ඒ පරමාර්ථ අතුරින් යම්
පරමාර්ථයක් ප්‍රවර්ධනය කිරීම හෝ නංවාලීම සඳහා පහත සඳහන්
අවශ්‍ය හෝ අපේක්ෂිත සියලු ක්‍රියා හා කාරණා ක්‍රියාත්මක කිරීමේ,
කිරීමේ හා ඉටු කිරීමේ බලය සංස්ථාවට ඇත්තේ ය :—

(අ) සංස්ථාවේ කාර්ය සඳහා අවශ්‍ය වන්නා වූ ඉඩම් හෝ
ගොඩනැගිලි මිලට ගැනීමට, අත්කර ගැනීමට, කුලියට
ගැනීමට, ඉදි කිරීමට, අළුත්වැඩියා කිරිමට හා
අන්‍යාකාරයකින් ලබා ගැනීමට සහ සංස්ථාවේ පරමාර්ථ
ප්‍රවර්ධනය කිරීමේ අරමුණු ඇතිව සුදුසු යැයි සැළකෙන
අයුරින් ඒවා සම්බන්ධයෙන් ක්‍රියා කිරීමට හෝ ඒවා බැහැර
කිරීමට ;

(ආ) ඇප සහිතව හෝ රහිතව ණයට ගැනීමට සහ මුදල්
හෝ ද්‍රව්‍යවලින් ප්‍රදාන, ත්‍යාග හෝ පරිත්‍යාග ලබා
ගැනීමට :
එසේ වුවද, සංස්ථාව වෙත ලබා දෙනු ලබන විදේශීය
ප්‍රදාන, ත්‍යාග හෝ පරිත්‍යාග සම්බන්ධයෙන් මණ්ඩලය
විසින් මුදල් විෂයය භාර අමාත්‍යවරයාගේ අමාත්‍යාංශයේ
විදේශ සම්පත් දෙපාර්තමේන්තුවේ පූර්ව අනුමැතිය ලිඛිතව
ලබා ගත යුතු ය;

(ඇ) විනිමය බිල්පත්, චෙක්පත්, පොරොන්දු නෝට්ටු සහ
වෙනත් ගනුදෙනු කළ හැකි සාධන පත්‍ර සකස් කිරීමට ,
ලිවීමට භාර ගැනීමට, වට්ටම් දීමට, පිටසන් කිරීමට,
ගනුදෙනු කිරීමට, මිලට ගැනීමට, විකිණීමට සහ නිකුත්
කිරීමට සහ ඕනෑම බැංකුවක ගිණුම් විවෘත කිරීමට,
ක්‍රියාත්මක කිරීමට පවත්වාගෙන යාමට සහ වැසීමට;

(ඈ) සංස්ථාවේ කාර්යයන් සඳහා වහාම අවශ්‍ය නොවන
යම් අරමුදල් මණ්ඩලය විසින් තීරණය කරනු ලබන
ආකාරයකින් ආයෝජනය කිරීමට ;

(ඉ) සංස්ථාවේ පරමාර්ථ ප්‍රවර්ධනය කිරීමේ අරමුණ ඇතිව
ඉඩකඩම් හෝ පෞද්ගලික දේපලකට බලපාන්නා වූ
යම් නීතිමය භාරයක් හා කොන්දේසි භාර ගැනීමට,
පිළිගැනීමට, ක්‍රියාත්මක කිරීමට, ඉටු කිරීමට සහ පාලනය
කිරීමට;

සංස්ථාවේ නිලධරයන් සහ සේවකයන් පත් කිරීමට,
සේවයෙහි නියුක්ත කිරීමට, සේවයෙන් පහ කිරීමට හෝ
සේවය අවසන් කිරීමට සහ ඔවුන් විෂයෙහි විනය පාලනය
පවත්වාගෙන යාමට සහ සංස්ථාව විසින් තීරණය කරන
ලද වැටුප්, දීමනා සහ පාරිතෝෂික ගෙවීමට ;

(උ) සංස්ථාවේ පරමාර්ථ ප්‍රවර්ධනය කිරීමේ අරමුණ ඇතිව
දේශන, සම්මන්ත්‍රණ සහ සමුළු සංවිධානය කිරීමට;
(ඌ) සංස්ථාව සතු පරමාර්ථවලට සමාන පරමාර්ථ ඇති දේශීය
සහ විදේශීය අනෙකුත් ආයතන සමග සම්බන්ධතා
පවත්වාගෙන යාමට සහ සම්බන්ධීකරණය කිරීමට ;

(එ) සංස්ථාවේ කාර්ය සඳහා ශ්‍රී ලංකාව තුළ හෝ විදේශයන්හි
දී සේවක පිරිස් පුහුණු කිරීමට ; සහ
(ඒ) සංස්ථාවේ පරමාර්ථ නිසි ලෙස සහ ඵලදායීව ක්‍රියාත්මක
කිරීම සඳහා අවශ්‍ය හෝ සුදුසු වෙනත් සියලු දේ කිරීම.
සංස්ථාවේ රීති.

7. (1) සංස්ථාව විසින් සංස්ථාවේ යම් මහා සභා රැස්වීමක දී ඊට
පැමිණ ඡන්දය දෙන සාමාජිකයන් තුනෙන් දෙකකට නොඅඩු බහුතර
ඡන්දයෙන්, මේ පනතට හෝ වෙනත් යම් ලිඛිත නීතියකට අනනුකූල
නොවන රීති, පහත දැක්වෙන සියලු කාරණා සඳහා හෝ ඉන්
කිසිවක් සඳහා කලින් කල සෑදීම නිත්‍යානුකූල විය යුතු ය:—

(අ) සාමාජිකත්වය වර්ගීකරණය කිරීම සහ සාමාජිකයන්
ඇතුළත් කර ගැනීම, සාමාජිකත්වයෙන් ඉවත් කිරීම,
ඉල්ලා අස්වීම හෝ නෙරපීම, සහ සාමාජිකයන් විසින්
ගෙවිය යුතු ගාස්තු ;

(ආ) මණ්ඩලයේ ධුර දරන්නන් තෝරා පත්කර ගැනීම ඔවුන්ගේ
ධුරය හිස් කිරීම හෝ ධුරයෙන් ඉවත් කිරීම සහ ඔවුන්ගේ
බලතල, කාර්ය සහ කර්තව්‍ය ;

(ඇ) සංස්ථාවේ විවිධ නිලධරයන්ගේ, අනුයෝජිතයන්ගේ සහ
සේවකයන්ගේ පත්වීම්, බලතල, කාර්ය සහ කර්තව්‍ය
හා කොන්දේසි හා නියමයන් ;

(ඈ) මණ්ඩලයේ හෝ එහි යම් අනු කමිටුවක රැස්වීම් කැඳවීමේ
දී සහ පැවැත්වීමේ දී අනුගමනය කළ යුතු කාර්ය
පටිපාටිය, රැස්වීම් පිළිබඳ දැන්වීම් සහ න්‍යාය පත්‍ර,
රැස්වීම්වල ගණපූරණය සහ ඒ රැස්වීම්වල දී කටයුතු
පවත්වාගෙන යාම ;

(ඉ) සංස්ථාවේ සහ මණ්ඩලයේ නිලධරයන්ගේ සුදුසුකම් හා
නුසුදුසුකම්;

(ඊ) සංස්ථාවේ දේපල පරිපාලනය කිරීම සහ කළමනාකරණය
කිරීම ; සහ

(උ) සාමාන්‍යයෙන් සංස්ථාවේ කටයුතු කළමනාකරණය සහ
එහි අරමුණු ඉටුකර ගැනීම සහ සංස්ථාව විසුරුවා හැරීම.
(2) සංස්ථාව විසින් සාදන ලද යම් රීතියක් (1) වන උපවගන්තිය
යටතේ සාදන ලද රීතියක් මෙන් එවැනිම රැස්වීමක දී එවැනිම
ආකාරයෙන් සංශෝධනය කිරීම, වෙනස් කිරීම, ඊට යමක් එකතු
කිරීම හෝ පරිච්ඡින්න කිරීම කරනු ලැබිය හැකි ය.

(3) සංස්ථාවේ සාමාජිකයන් සෑම කල්හිම මෙම වගන්තිය යටතේ
සාදනු ලබන සංස්ථාවේ තත්කාලයේ බලපවත්වන රීතිවලට යටත්
විය යුතු ය.

(4) මෙම වගන්තිය යටතේ සාදනු ලැබූ සංස්ථාවේ රීති රජයේ
ගැසට් පත්‍රයේ පළ කළ යුතු ය.

8. සාමාජිකයන්ගේ නම් ලිපිනයන් සහ අනෙකුත් අත්‍යවශ්‍ය
තොරතුරු ඇතුළත් කරන ලද සාමාජිකයන්ගේ නාම ලේඛනයක්
මණ්ඩලය විසින් පවත්වාගෙන යා යුතු ය.

9. (1) සංස්ථාවට එහිම අරමුදලක් තිබිය යුතු ය.
(2) සංස්ථාව සඳහා සහ සංස්ථාව වෙනුවෙන් භාරගනු ලබන
ත්‍යාග, රික්තවරණ, පරිත්‍යාග, සාමාජික මුදල්, දායක මුදල් ගාස්තු
හෝ ප්‍රදාන වශයෙන් ලැබුණු සියලු මුදල් මණ්ඩලය විසින් නිශ්චය
කරනු ලබන පරිදි එක් බැංකුවක හෝ බැංකු වැඩි ප්‍රමාණයක
සංස්ථාවේ ගිණුමේ බැරට තැන්පත් කරනු ලැබිය යුතු ය.

(3) මේ පනත යටතේ ස්වකීය බලතල, කාර්ය සහ කර්තව්‍ය
ක්‍රියාත්මක කිරීමේ දී, කිරීමේ දී හා ඉටු කිරීමේ දී සංස්ථාව විසින්
දරනු ලබන වියදම් පියවීමට අවශ්‍ය සියලු මුදල් අරමුදලින් ගෙවනු
ලැබිය යුතු ය.

10. (1) සංස්ථාවේ මුදල් වර්ෂය ලිත් වර්ෂය විය යුතු ය.
(2) සංස්ථාව විසින් එහි ආදායම සහ වියදම, වත්කම් සහ බැරකම්
සහ සංස්ථාවේ වෙනත් සියලු ගනුදෙනු පිළිබඳව නිසි ගිණුම් තබා
ගැනීමට කටයුතු සැලැස්විය යුතු ය.

(3) සංස්ථාවේ ගිණුම් රජයේ විගණකාධිපතිවරයා විසින් හෝ
ආණ්ඩුක්‍රම ව්‍යවස්ථාවේ 154 වන ව්‍යවස්ථාවේ විධිවිධානවලට
අනුකූලව විගණකාධිපතිවරයා විසින් පත් කරනු ලබන සුදුසුකම්ලත්
විගණකවරයෙකු විසින් වාර්ෂිකව විගණනය කරනු ලැබිය යුතු ය.
(4) මේ වගන්තියේ කාර්ය සඳහා ‘සුදුසුකම් ලත් විගණකවරයා’
යන්නෙන් :—

(අ) ශ්‍රී ලංකා වරලත් ගණකාධිකාරීන්ගේ ආයතනයේ
හෝ නීතියෙන් පිහිටුවන ලද වෙනත් යම්
ආයතනයක හෝ සාමාජිකයකු වූ ද,
ගණකාධිකාරීවරයකු වශයෙන් වෘත්තියෙහි යෙදීමට
ඒ ආයතනයේ සභාව විසින් නිකුත් කරන ලද
සහතිකයක් දරන්නා වූ ද තැනැත්තෙක් ; හෝ
(ආ) යම් ගණකාධිකාරී සමාගමක එක් එක් නේවාසික
හවුල්කරු ශ්‍රී ලංකා වරලත් ගණකාධිකාරීන්ගේ
ආයතනයේ හෝ නීතියෙන් පිහිටුවන ලද වෙනත්
යම් ආයතනයක හෝ සාමාජිකයකු වන්නා වූ ද ;
ගණකාධිකාරිවරයකු වශයෙන් වෘත්තියේ යෙදීම
සඳහා ඒ ආයතනයේ සභාව විසින් නිකුත් කරන
ලද සහතිකයක් දරන්නා වූ ද, සාමාජිකයන්ගෙන්
යුත් එවැනි ගණකාධිකාරී සමාගමක්,

11. (1) මණ්ඩලය විසින් සංස්ථාවේ කටයුතු පිළිබඳ වාර්තාවක්
සෑම මුදල් වර්ෂයක් සඳහා ම සකස් කරනු ලැබිය යුතු අතර, එම
වාර්තාව විගණනය කරන ලද ගිණුම් ප්‍රකාශය සමග අදාළ වසරට
පසුව එන වර්ෂයේ සය මාසයක් ඉකුත් වීමට පෙර සමාජ සේවා
විෂයභාර අමාත්‍යවරයාගේ අමාත්‍යාංශයේ ලේකම්වරයා වෙත හා
1980 අංක 31 දරන ස්වේච්ඡා සමාජ සේවා සංවිධාන (ලියාපදිංචි
කිරීම හා අධීක්ෂණය) පනත යටතේ පත් කරන ලද ස්වේච්ඡා
සමාජ සේවා සංවිධාන රෙජිස්ට්‍රාර්වරයා වෙත ඉදිරිපත් කළ
යුතු ය.

(2) මුදල් වර්ෂය තුළදී සංස්ථාව වෙත දේශීය හා විදේශීය වශයෙන්
ලැබුණු මුදල් පිළිබඳ වෙනම ගිණුමක් (1) වන උපවගන්තියේ සඳහන්
වාර්තාව සමඟ යැවිය යුතු ය.

12. මේ පනත ක්‍රියාත්මක වීම ආරම්භ වන දිනයට පෙරාතුවම වූ
දිනයේ දී පැවති පදනම විසින් ගෙවිය යුතු සියලු ණය සහ බැරකම්
මෙයින් සංස්ථාපනය කරනු ලබන සංස්ථාව විසින් ගෙවිය යුතු
අතර, එදිනට පදනමට අයවිය යුතු සියලු ණය සහ පදනම වෙත
ගෙවිය යුතුව ඇති සියලු සාමාජික මුදල් සහ දායක මුදල් මේ
පනතේ කාර්යය සඳහා සංස්ථාවට ගෙවිය යුතු ය.

13. යම් මිලට ගැනීමක්, ප්‍රදානයක්, ත්‍යාගයක්, තෙස්තමේන්තු
නීයාදනයක් හෝ අන්‍යාකාරයකින් සංස්ථාව සතුවන චංචල හෝ
නිශ්චල යම් දේපලක් අත්කර ගැනීමට සහ දැරීමට මේ පනතේ
විධිවිධානවලට යටත්ව සංස්ථාවට නීතියෙහි ලා හැකියාව සහ
බලය ඇති අතර ඒ දේපල විකිණීමේ, උකස් කිරීමේ, බදු දීමේ,
හුවමාරු කිරීමේ හෝ වෙනත් ආකාරයකින් නීයාදනය කිරීමේ පූර්ණ
බලය ඇතිව 7 වන වගන්තිය යටතේ සාදන ලද සංස්ථාවේ රීතිවලට
යටත්ව මේ පනතේ කාර්යය සඳහා ඒ සියලු දේපල සංස්ථාව
විසින් දැරිය යුතු ය.

14. කවර ආකාරයකින් හෝ ලබාගන්නා සංස්ථාවේ මුදල් හා
දේපල සංස්ථාවේ පරමාර්ථ ඉටු කර ගැනීම උදෙසා පමණක්
අදාළ කරගත යුතු අතර, එහි කිසිදු කොටසක් ලාභාංශ, ප්‍රසාද
දීමනා හෝ ලාභ හෝ අන්‍යාකාරයකින් ඍජුවම හෝ වක්‍රව
සංස්ථාවේ සාමාජිකයන් වෙත ගෙවීම් හෝ පැවරීම නොකළ යුතු ය.

15. (1) සංස්ථාවේ මුද්‍රාව මණ්ඩලයේ සාමාජිකයන් දෙදෙනකු
ඉදිරිපිට දී මිස කිසිම සාධන පත්‍රයකට තබනු නොලැබිය යුතු අතර
ඔවුන් තමන් පැමිණ සිටි බවට සලකුණක් වශයෙන් එම සාධන
පත්‍රයේ තම නම අත්සන් කළ යුතු ය. ඒ අත්සන් කිරීම
සාක්ෂිකරුවෙකු වශයෙන් යම් තැනැත්තකුගේ අත්සන් කිරීමකට
පරිබාහිර විය යුතු ය.

(2) සංස්ථාවේ මුද්‍රාව, මණ්ඩලය විසින් තීරණය කරනු ලැබිය
හැකි මණ්ඩලයේ යම් ධුර දරන්නෙකු භාරයේ තිබිය යුතු ය.

16. (1) සංස්ථාව විසුරුවා හැරීමේ දී එහි සියලු ණය සහ
බැරකම් පියවීමෙන් පසු යම් දේපලක් ඉතිරි වී තිබුණහොත් ඒ
දේපල සංස්ථාවේ සාමාජිකයන් අතර බෙදනු නොලැබිය යුතු අතර
සංස්ථාවේ පරමාර්ථවලට සමාන පරමාර්ථ ඇත්තා වූ ද ස්වකීය
රීති අනුව යම් ආදායමක් හෝ දේපලක් ස්වකීය සාමාජිකයන් අතර
බෙදීම තහනම් කර ඇත්තා වූ ද වෙනත් යම් ආයතනයකට ඒ
දේපල දීම හෝ පැවරීම කරනු ලැබිය යුතු ය.

(2) (1) උපවගන්තියේ කාර්ය සඳහා උචිත ආයතනය සංස්ථාව
විසුරුවා හැරීමට ප්‍රථම කැඳවනු ලබන මහා සභා රැස්වීමක දී ඊට
පැමිණ සාමාජිකයන්ගෙන් බහුතර ඡන්දයෙන් තීරණය කළ යුතු ය.

17. ජනරජයේ හෝ යම් රාජ්‍ය මණ්ඩලයක හෝ සංස්ථාවක
අයිතිවාසිකම්වලට මේ පනතෙහි ඇතුළත් කිසිවකින් හානියක් හෝ
බලපෑමක් නොවිය යුතු ය.

18. මෙම පනතේ සිංහල සහ දෙමළ භාෂා පාඨ අතර යම්
අනනුකූලතාවක් ඇතිවුවහොත්, එවිට, සිංහල භාෂා පාඨය
බලපැවැත්විය යුතු ය.